CELEX: 52018PC0653
Language: el
Date: 2018-09-20
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.9.2018
            COM(2018) 653 final
            2018/0335(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               
                  Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (εφεξής «η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
               
               
                  Με επιστολή της που πρωτοκολλήθηκε στην Επιτροπή στις 22 Μαΐου 2018, η Σλοβενία ζήτησε την άδεια να απαλλάσσει τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 50 000 EUR. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολές της 25ης Ιουνίου 2018, σχετικά με το αίτημα της Σλοβενίας. Με επιστολή της 26ης Ιουνίου 2018, η Επιτροπή γνωστοποίησε στη Σλοβενία ότι διέθετε όλες τις αναγκαίες πληροφορίες για την εξέταση του αιτήματος.
               
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Το κεφάλαιο 1 του τίτλου XII της οδηγίας ΦΠΑ παρέχει στα κράτη μέλη τη δυνατότητα να θεσπίζουν ειδικά καθεστώτα για τις μικρές επιχειρήσεις, συμπεριλαμβανομένης της δυνατότητας να απαλλάσσουν τους υποκείμενους στον φόρο με ετήσιο κύκλο εργασιών κατώτερο από ένα συγκεκριμένο όριο. Η εν λόγω απαλλαγή σημαίνει ότι ο υποκείμενος στον φόρο δεν οφείλει να χρεώνει ΦΠΑ για τις παραδόσεις ή παροχές που πραγματοποιεί και, επομένως, δεν έχει δικαίωμα έκπτωσης του ΦΠΑ επί των εισροών του.
               
               
                  Σύμφωνα με το άρθρο 287 σημείο 15 της οδηγίας ΦΠΑ, η Σλοβενία μπορεί να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 25 000 EUR σε εθνικό νόμισμα.
               
               
                  Με την εκτελεστική απόφαση 2013/54/ΕΕ του Συμβουλίου
                     1
                  , το Συμβούλιο επέτρεψε στη Σλοβενία να απαλλάσσει τους υποκείμενους σε ΦΠΑ των οποίων ο ετήσιος κύκλος εργασιών δεν υπερβαίνει τις 50 000 EUR. Η εφαρμογή της εν λόγω απόφασης παρατάθηκε με την εκτελεστική απόφαση (ΕΕ) 2015/2089 του Συμβουλίου
                     2
                   έως την 31η Δεκεμβρίου 2018. Το μέτρο αυτό είναι προαιρετικό για τους υποκείμενους στον φόρο, οι οποίοι μπορούν ανά πάσα στιγμή να επιλέξουν το κανονικό καθεστώς ΦΠΑ. 
               
               
                  Η Σλοβενία υπέβαλε αίτηση παράτασης της ισχύος του εν λόγω μέτρου. Από τα στοιχεία που παρέσχε η Σλοβενία, στα τέλη του 2017, περίπου το 48 % των εγγεγραμμένων σε μητρώο ΦΠΑ είχαν φορολογητέο κύκλο εργασιών κάτω των 50 000 EUR, και τα παραγόμενα εξ αυτών έσοδα ΦΠΑ αντιπροσώπευαν μόνο το 1 % των συνολικών εσόδων ΦΠΑ, εκ των οποίων το 0,3 % αντιστοιχούσε σε υποκείμενους στον φόρο με φορολογητέο κύκλο εργασιών κάτω των 25 000 EUR. Επιπλέον, ο αριθμός των υποκείμενων στον φόρο που διαθέτουν αριθμό μητρώου ΦΠΑ, με κατώτατο όριο μεταξύ 25 000 EUR και 50 000 EUR, έχει μειωθεί με την πάροδο των ετών από το 2013 και έπειτα. Άρα αυξάνεται συνεχώς ο αριθμός των μικρών επιχειρήσεων που κάνουν χρήση του μέτρου απλούστευσης.
               
               
                  Από πληροφορίες τις οποίες γνωστοποίησε η Σλοβενία, φαίνεται ότι η επίπτωση του μέτρου στα φορολογικά έσοδα ΦΠΑ που εισπράττονται κατά το στάδιο της τελικής κατανάλωσης είναι αμελητέα.
               
            
            
               Προτείνεται συνεπώς να παραταθεί η παρέκκλιση για μία ακόμη περιορισμένη περίοδο έως την 31η Δεκεμβρίου 2021. Πρόσφατα η Επιτροπή δρομολόγησε πρόταση
                  3
                για την τροποποίηση των άρθρων 281 έως 294 της οδηγίας 2006/112/ΕΚ, τα οποία διέπουν το ειδικό καθεστώς για τις μικρές επιχειρήσεις. Συνεπώς, είναι πιθανό ότι θα τεθεί σε ισχύ οδηγία που τροποποιεί τα άρθρα αυτά και η οποία θα καθορίσει ημερομηνία από την οποία τα κράτη μέλη οφείλουν να εφαρμόζουν τις αντίστοιχες εθνικές διατάξεις εφαρμογής. Εάν η εν λόγω ημερομηνία οριστεί πριν από την εκπνοή της περιόδου ισχύος της παρέκκλισης στις 31 Δεκεμβρίου 2021, η παρούσα απόφαση θα παύσει να ισχύει.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Ανάλογες παρεκκλίσεις έχουν εγκριθεί και για άλλα κράτη μέλη. Στο Λουξεμβούργο
                  4
                εγκρίθηκε κατώτατο όριο 30 000 EUR, στην Πολωνία
                  5
                και στην Εσθονία
                  6
                40 000 EUR, στην Ιταλία
                  7
                65 000 EUR, στην Κροατία
                  8
                45 000 EUR, στη Λετονία
                  9
                40 000 EUR και στη Ρουμανία
                  10
                88 500 EUR. 
            
            
               Οι παρεκκλίσεις από την οδηγία ΦΠΑ θα πρέπει πάντοτε να ισχύουν για περιορισμένο διάστημα, ώστε να μπορούν να αξιολογηθούν τα αποτελέσματά τους. Επιπλέον, οι διατάξεις των άρθρων 281 έως 294 της οδηγίας ΦΠΑ σχετικά με το ειδικό καθεστώς για τις μικρές επιχειρήσεις τελούν σήμερα υπό επανεξέταση. Όπως είχε ανακοινωθεί στο σχέδιο δράσης για τον ΦΠΑ
                  11
               , καθώς και στο πρόγραμμα εργασίας της Επιτροπής για το 2017
                  12
               , παρουσιάστηκε πρόσφατα η πρόταση της Επιτροπής σχετικά με το καθεστώς για τις ΜΜΕ
                  13
               .
            
            
               Ως εκ τούτου, προτείνεται να εγκριθεί το μέτρο παρέκκλισης έως την 31η Δεκεμβρίου 2021 ή έως την ημερομηνία από την οποία τα κράτη μέλη οφείλουν να εφαρμόσουν εθνικές διατάξεις τις οποίες υποχρεούνται να θεσπίσουν στην περίπτωση που θα εκδοθεί οδηγία για την τροποποίηση των άρθρων 281 έως 294 της οδηγίας 2006/112/ΕΚ. 
            
            
               •Συνέπεια με άλλες πολιτικές της Ένωσης
            
            
               Το μέτρο συνάδει με τους στόχους της Ένωσης για τις μικρές επιχειρήσεις, όπως καθορίζονται στην ανακοίνωση της Επιτροπής «Προτεραιότητα στις μικρές επιχειρήσεις – Μια «Small Business Act» για την Ευρώπη»
                  14
                η οποία καλεί τα κράτη μέλη να λαμβάνουν υπόψη τα ειδικά χαρακτηριστικά των ΜΜΕ κατά την εκπόνηση νομοθεσίας και, ως εκ τούτου, να απλουστεύσουν το υφιστάμενο ρυθμιστικό περιβάλλον.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
         
         
            
               Άρθρο 395 της οδηγίας ΦΠΑ. 
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               
                  Η απόφαση αφορά άδεια που χορηγείται σε κράτος μέλος κατόπιν αίτησής του και ουδόλως συνιστά υποχρέωση.
               
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή απλούστευση προς όφελος πρόσθετου αριθμού μικρών επιχειρήσεων υποκείμενων στον φόρο, αλλά και της φορολογικής διοίκησης.
            
            
               •Επιλογή του νομικού μέσου
            
            
               Προτεινόμενο μέσο: εκτελεστική απόφαση του Συμβουλίου.
            
            
               Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα κατόπιν προτάσεως της Επιτροπής. Καταλληλότερο νομικό μέσο είναι η εκτελεστική απόφαση του Συμβουλίου, διότι μπορεί να απευθύνεται σε μεμονωμένο κράτος μέλος.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Η παρούσα πρόταση βασίζεται σε αίτημα της Σλοβενίας και αφορά μόνο το εν λόγω κράτος μέλος.
            
            
               •Συλλογή και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               •Εκτίμηση επιπτώσεων
            
            
               
                  Στόχος της πρότασης εκτελεστικής απόφασης του Συμβουλίου είναι η συνέχιση, για τρία ακόμη έτη, μέτρου απλούστευσης το οποίο καταργεί πολλές υποχρεώσεις όσον αφορά τον ΦΠΑ για τις επιχειρήσεις με ετήσιο κύκλο εργασιών που δεν υπερβαίνει το ποσό των 50 000 EUR και, το οποίο, συνεπώς, έχει δυνητικά θετικό αντίκτυπο στη μείωση του διοικητικού φόρτου για τις επιχειρήσεις και τη φορολογική διοίκηση, χωρίς σημαντικές επιπτώσεις στα συνολικά έσοδα ΦΠΑ. Λόγω του περιορισμένου πεδίου εφαρμογής της παρέκκλισης και της περιορισμένης χρονικά εφαρμογής της, οι επιπτώσεις του μέτρου θα είναι σε κάθε περίπτωση περιορισμένες.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει επιπτώσεις στον προϋπολογισμό της ΕΕ, διότι η Σλοβενία θα προβεί σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού (ΕΟΚ, EΥΡΑΤΟΜ) αριθ. 1553/89 του Συμβουλίου.
               
            
            
               5.ΛΟΙΠΑ ΣΤΟΙΧΕΙΑ
            
            
               
                  Η πρόταση περιλαμβάνει ρήτρα λήξης ισχύος: αυτόματη λήξη ισχύος. 
               
            
         
         
            
               2018/0335 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  15
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το άρθρο 287 σημείο 15 της οδηγίας 2006/112/ΕΚ επιτρέπει στη Σλοβενία να απαλλάσσει από τον φόρο προστιθέμενης αξίας («ΦΠΑ») τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 25 000 EUR.
            
            
               (2)Με την εκτελεστική απόφαση 2013/54/ΕΕ του Συμβουλίου
                  16
               , επετράπη στη Σλοβενία, κατά παρέκκλιση από το άρθρο 287 σημείο 15 της οδηγίας 2006/112/ΕΚ και έως τις 31 Δεκεμβρίου 2015, να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 50 000 EUR. Με την εκτελεστική απόφαση (ΕΕ) 2015/2089 του Συμβουλίου
                  17
               , η εφαρμογή της απόφασης 2013/54/ΕΕ παρατάθηκε έως την 31η Δεκεμβρίου 2018.
            
            
               (3)Με επιστολή που πρωτοκολλήθηκε στην Επιτροπή στις 22 Μαΐου 2018, η Σλοβενία ζήτησε την άδεια να συνεχίσει να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τις 50 000 EUR.
            
            
               (4)Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή διαβίβασε το αίτημα της Σλοβενίας στα άλλα κράτη μέλη, με επιστολή της 25ης Ιουνίου 2018. Με επιστολή της 26ης Ιουνίου 2018, η Επιτροπή γνωστοποίησε στη Σλοβενία ότι διέθετε όλες τις αναγκαίες πληροφορίες για την εξέταση του αιτήματος.
            
            
               (5)Από τα στοιχεία που παρέσχε η Σλοβενία, στα τέλη του 2017, περίπου το 48 % των εγγεγραμμένων σε μητρώο ΦΠΑ είχαν φορολογητέο κύκλο εργασιών κάτω των 50 000 EUR, και τα παραγόμενα εξ αυτών έσοδα ΦΠΑ αντιπροσώπευαν μόνο το 1 % των συνολικών εσόδων ΦΠΑ, εκ των οποίων το 0,3 % αντιστοιχούσε σε υποκείμενους στον φόρο με φορολογητέο κύκλο εργασιών κάτω των 25 000 EUR.
            
            
               (6)Δεδομένου ότι το υψηλότερο όριο είχε ως αποτέλεσμα την μερική απαλλαγή των μικρότερων επιχειρήσεων από τον ΦΠΑ, ενώ, παράλληλα, οι επιχειρήσεις αυτές έχουν πάντοτε τη δυνατότητα να επιλέξουν το κανονικό καθεστώς του ΦΠΑ σύμφωνα με το άρθρο 290 της οδηγίας 2006/112/ΕΚ, θα πρέπει να επιτραπεί στη Σλοβενία να εφαρμόσει το μέτρο για περαιτέρω περιορισμένο χρονικό διάστημα έως την 31η Δεκεμβρίου 2021.
            
            
               (7)Δεδομένου ότι τα άρθρα 281 έως 294 της οδηγίας 2006/112/ΕΚ που διέπουν το ειδικό καθεστώς για τις μικρές επιχειρήσεις υπόκεινται σε επανεξέταση, είναι πιθανό ότι θα τεθεί σε ισχύ οδηγία που τροποποιεί τα άρθρα αυτά και η οποία θα καθορίσει ημερομηνία από την οποία τα κράτη μέλη οφείλουν να εφαρμόζουν τις εθνικές διατάξεις, πριν από την εκπνοή της περιόδου ισχύος της παρέκκλισης στις 31 Δεκεμβρίου 2021. Αν συμβεί αυτό, η παρούσα απόφαση θα πρέπει να παύσει να ισχύει.
            
            
               (8)Η παρέκκλιση δεν έχει καμία επίπτωση στους ιδίους πόρους της Ένωσης που προέρχονται από τον ΦΠΑ, επειδή η Σλοβενία θα προβεί σε υπολογισμό αντισταθμιστικής αποζημίωσης, σύμφωνα με το άρθρο 6 του κανονισμού (ΕΟΚ, Ευρατόμ) αριθ. 1553/89 του Συμβουλίου
                  18
               . 
            
            
               (9)Συνεπώς, η εκτελεστική απόφαση 2013/54/ΕΕ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
         
         
            
               Στο άρθρο 2 της εκτελεστικής απόφασης 2013/54/ΕΕ, το δεύτερο εδάφιο αντικαθίσταται από το ακόλουθο κείμενο:
            
            
               «Εφαρμόζεται από την 1η Ιανουαρίου 2019 μέχρι την πρώτη χρονικά από τις ακόλουθες δύο ημερομηνίες:
            
            
               α)
                     την 31η Δεκεμβρίου 2021, 
            
            
               β)
                     την ημερομηνία από την οποία τα κράτη μέλη οφείλουν να εφαρμόσουν εθνικές διατάξεις τις οποίες υποχρεούνται να θεσπίσουν στην περίπτωση που θα εκδοθεί οδηγία για την τροποποίηση των άρθρων 281 έως 294 της οδηγίας 2006/112/ΕΚ, τα οποία διέπουν το ειδικό καθεστώς για τις μικρές επιχειρήσεις.»
            
            
               Άρθρο 2
            
            
               Η παρούσα απόφαση απευθύνεται στη Δημοκρατία της Σλοβενίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Εκτελεστική απόφαση 2013/54/ΕΕ του Συμβουλίου, της 22ας Ιανουαρίου 2013, με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 22 της 25.1.2013, σ. 15).
               
               
                  
                     (2)
                  
                        Εκτελεστική απόφαση (ΕΕ) 2015/2089 του Συμβουλίου, της 10ης Νοεμβρίου 2015, για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 302 της 19.11.2015, σ. 107). 
               
               
                  
                     (3)
                  
                        Πρόταση οδηγίας του Συμβουλίου για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά το ειδικό καθεστώς μικρών επιχειρήσεων, 18.1.2018, COM(2018) 21 final.
               
               
                  
                     (4)
                  
                        Εκτελεστική απόφαση (ΕΕ) 2017/319 του Συμβουλίου, της 21ης Φεβρουαρίου 2017, για την τροποποίηση της εκτελεστικής απόφασης 2013/677/ΕΕ, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 47 της 24.2.2017, σ. 7). 
               
               
                  
                     (5)
                  
                        Εκτελεστική απόφαση (ΕΕ) 2016/2090 του Συμβουλίου, της 21ης Νοεμβρίου 2016, για την τροποποίηση της απόφασης 2009/790/ΕΚ που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 324 της 30.11.2016, σ. 7).
               
               
                  
                     (6)
                  
                        Εκτελεστική απόφαση (ΕΕ) 2017/563 του Συμβουλίου, της 21ης Μαρτίου 2017, που επιτρέπει στη Δημοκρατία της Εσθονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 80 της 25.3.2017, σ. 33).
               
               
                  
                     (7)
                  
                        Εκτελεστική απόφαση (ΕΕ) 2016/1988 του Συμβουλίου, της 8ης Νοεμβρίου 2016, για την τροποποίηση της εκτελεστικής απόφασης 2013/678/ΕΕ που επιτρέπει στην Ιταλική Δημοκρατία να συνεχίσει να εφαρμόζει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 306 της 15.11.2016, σ. 11).
               
               
                  
                     (8)
                  
                        Εκτελεστική απόφαση (ΕΕ) 2017/1768, της 25ης Σεπτεμβρίου 2017, με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 250 της 28.9.2017, σ. 71).
               
               
                  
                     (9)
                  
                        Εκτελεστική απόφαση (ΕΕ) 2017/2408 του Συμβουλίου, της 18ης Δεκεμβρίου 2017, που επιτρέπει στη Δημοκρατία της Λετονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 342 της 21.12.2017, σ. 8).
               
               
                  
                     (10)
                  
                        Εκτελεστική απόφαση (ΕΕ) 2017/1855 του Συμβουλίου, της 10ης Οκτωβρίου 2017, με την οποία επιτρέπεται στη Ρουμανία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 265 της 14.10.2017, σ. 19).
               
               
                  
                     (11)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή σχετικά με ένα σχέδιο δράσης για τον ΦΠΑ - Προς έναν ενιαίο χώρο ΦΠΑ στην ΕΕ - Η ώρα των αποφάσεων, Βρυξέλλες, 7.4.2016, COM(2016)148 final.
               
               
                  
                     (12)
                  
                        Πρόγραμμα εργασίας της Επιτροπής 2017 - Δημιουργία μιας Ευρώπης που προστατεύει, ενδυναμώνει και υπερασπίζεται τους πολίτες της, Στρασβούργο, 25.10.2016, COM(2016)710 final.
               
               
                  
                     (13)
                  
                        Πρόταση οδηγίας του Συμβουλίου για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά το ειδικό καθεστώς μικρών επιχειρήσεων, 18.1.2018, COM(2018) 21 final.
               
               
                  
                     (14)
                  
                        COM(2008)394 της 25ης Ιουνίου 2008.
               
               
                  
                     (15)
                  
                        ΕΕ L 347 της 11.12.2006, σ. 1.
               
               
                  
                     (16)
                  
                        Εκτελεστική απόφαση 2013/54/ΕΕ του Συμβουλίου, της 22ας Ιανουαρίου 2013, με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 22 της 25.1.2013, σ. 15).
               
               
                  
                     (17)
                  
                        Εκτελεστική απόφαση (ΕΕ) 2015/2089 του Συμβουλίου, της 10ης Νοεμβρίου 2015, για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Σλοβενία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 302 της 19.11.2015, σ. 107). 
               
               
                  
                     (18)
                  
                        Κανονισμός (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας (ΕΕ L 155 της 7.6.1989, σ. 9).